Mielipide: Bussinkuljettajan kiittäminen on kaksipiippuinen juttu

toimitus

Turkulainen käsitteli 31.1.2018 bussikuskin kiittämistä ja tervehtimistä.

Varsinkin tuo kyydistä kiittäminen kovaan ääneen on minusta vähän kaksipiippuinen juttu. Jos kuljettaja ajaa kahdeksantuntisen vuoron, niin kuinka monta kertaa hänen sitten pitäisi sitä kiitosta toistella, jos mielii vastata jokaiselle matkustajalle? Itse kuljettajan housuissa tympääntyisin rankasti. Ehkä ystävällinen hymy tai pieni käden heilautus (johon ei edellytetä kuskin vilkuttelua) olisi riittävä, kun ajattelee asiaa kuljettajan kannalta.

Itse bussiin noustessani sanon yleensä ”hei” tai ”moi”, mutta olen miettinyt, onko sekin liikaa, kun sitten kuljettajan pitää koko päivä moikkailla.

Aika vaikea päättää, mikä parasta olisi.

Ulla Ruohonen